CELEX: 62015TN0671
Language: da
Date: 2015-11-23 00:00:00
Title: Sag T-671/15: Sag anlagt den 23. november 2015 — E-Control mod ACER

1.2.2016   
            
            
               DA
            
            
               Den Europæiske Unions Tidende
            
            
               C 38/64
            
         Sag anlagt den 23. november 2015 — E-Control mod ACER
   (Sag T-671/15)
   (2016/C 038/87)
   Processprog: engelsk
   
      Parter
   
   
      Sagsøger: Energie-Control Austria für die Regulierung der Elektrizitäts- und Erdgaswirtschaft (E-Control) (Wien, Østrig) (ved advokat F. Schuhmacher)
   
      Sagsøgt: Agenturet for Samarbejde mellem Energireguleringsmyndigheder (ACER)
   
      Sagsøgerens påstande
   
   
               —
            
            
               Udtalelse fra Agenturet for Samarbejde mellem Energireguleringsmyndigheder nr. 09/2015 af 23. september 2015 vedrørende foreneligheden af de nationale reguleringsmyndigheders afgørelser, der godkender metoderne for fordeling af grænseoverskridende transmissionskapacitet i Central- og Østeuropa, med forordning (EF) nr. 714/2009 og retningslinjerne for administration og fordeling af ledig overførselskapacitet på samkøringslinjerne mellem nationale systemer, der er indeholdt i forordningens bilag I, annulleres.
            
         
               —
            
            
               Agenturet for Samarbejde mellem Energireguleringsmyndigheder (ACER) tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført seks anbringender.
   
               1.
            
            
               Første anbringende vedrører en tilsidesættelse af proceduremæssige krav, herunder navnlig manglende procedureregler, tilsidesættelse af retten til aktindsigt, tilsidesættelse af retten til at blive hørt og en utilstrækkelig begrundelse.
            
         
               2.
            
            
               Andet anbringende vedrører manglende hjemmel for de foreslåede foranstaltninger, idet ACER ikke har fulgt proceduren i artikel 8 i forordning (EF) nr. 713/2009, men i stedet har lagt artikel 7, stk. 4, i forordning (EF) nr. 713/2009 til grund for sin udtalelse og dermed har overtrådt sin kompetence i henhold til artikel 7, stk. 4, i forordning (EF) nr. 713/2009 og handlet ultra vires.
            
         
               3.
            
            
               Tredje anbringende vedrører en tilsidesættelse af forordning (EF) nr. 714/2009, idet ACER’s konklusion om, at der foreligger strukturel kapacitetsbegrænsning på den tysk-østrigske grænse, ikke er støttet af fakta og er uforenelig med definitionen af kapacitetsbegrænsning. Endvidere indeholder udtalelsen ikke en konsekvensanalyse og en grundig vurdering af alternative løsninger. Endelig er proceduren for fordeling af kapacitet som anført i udtalelsen hverken en egnet eller tilstrækkelig foranstaltning for de problemer, der er påpeget i udtalelsen.
            
         
               4.
            
            
               Fjerde anbringende vedrører en tilsidesættelse af Kommissionens forordning (EU) nr. 1222/2015 (CACM retningslinje), i det omfang udtalelsen ikke tager hensyn til de bindende materielle og formelle betingelser i CACM retningslinjen, der trådte i kraft, inden udtalelsen blev vedtaget.
            
         
               5.
            
            
               Femte anbringende vedrører en tilsidesættelse af artikel 101 TEUF og 102 TEUF, sammenholdt med artikel 4, stk. 3, TEU, idet udtalelsen tilsidesætter de grundlæggende principper for Europas indre marked for energi, da udtalelsen pålægger de nationale reguleringsmyndigheder og transmissionssystemoperatører kunstigt at opdele det integrerede energimarked mellem Østrig og Tyskland.
            
         
               6.
            
            
               Sjette anbringende vedrører en tilsidesættelse af artikel 34 TEUF og artikel 35 TEF, idet den regulerende foranstaltning pålægger kunstige handelshindringer mellem medlemsstaterne og er i strid med det grundlæggende princip om varernes frie bevægelighed i henhold til artikel 34 TEUF og 35 TEF.